Lekcija 1.6 Budimpeštanska konvencija: Opšti pregled

|  |  |  |
| --- | --- | --- |
| Lekcija 1.6 Budimpeštanska konvencija: Opšti pregled | | Trajanje: 45 minuta |
| **Potrebni resursi:**   * Lični računar/laptop opremljen softverskim verzijama koje su kompatibilne sa pripremljenim materijalom * Pristup onlajn konferencijskom softveru/platformi * Projektor i ekran za emitovanje * Pristup internetu * Papir i olovke za polaznike * Primer Budimpeštanske konvencije | | |
| **Svrha sesije:**  Svrha ove sesije jeste da se polaznicima iznese opšti pregled Budimpeštanske konvencije. Budimpeštanska konvencija je jedini globalni ugovor o visokotehnološkom kriminalu i elektronskim dokazima koji ima 65 strana ugovornica iz svih delova sveta. Polaznici na ovoj sesiji dobijaju visok nivo opšteg pregleda odredaba Budimpeštanske konvencije, uključujući one koji se odnose na materijalno pravo, na procesno pravo i odredbe posvećene međunarodnoj saradnji. Objašnjava se na kako Budimpeštanska konvencija ima sve osnovne elemente koji su neophodni za svaki ugovor o visokotehnološkom kriminalu. Ukazuje se na praktične koristi koje su strane ugovornice Budimpeštanske konvencije već imale od nje, uključujući poboljšanje domaćeg zakonodavstva, pojačane istrage na unutrašnjem planu, pravno obavezujući mehanizam međunarodne saradnje, program za izgradnju kapaciteta i pristup mreži međunarodnih stručnjaka u ovoj oblasti. Sesija takođe omogućuje da se odagnaju zablude i nesporazumi i pogrešne predstave o Budimpeštanskoj konvenciji. | | |
| **Ciljevi:**  Do kraja ove sesije polaznici će biti u stanju da:   * Shvate oblast primene Budimpeštanske konvencije * Saznaju koliko strana ugovornica ima Budimpeštanska konvencija * Prepoznaju osnove jednog ugovora o visokotehnološkom kriminalu * Shvate sve prednosti Budimpeštanske konvencije i uhvate se ukoštac sa uobičajenim pogrešnim predstavama o Budimpeštanskoj konvenciji | | |
| **Uputstvo za trenera**  Ova sesija je novi dodatak uvodnom kursu pravosudne obuke Saveta Evrope.  Preporučuje se da pored ovog nastavnog plana i slajdova trener prouči i izveštaj T-CY o [**Budimpeštanskoj konvenciji o visokotehnološkom kriminalu: prednosti i uticaj u praksi,**](https://rm.coe.int/t-cy-2020-16-bc-benefits-rep-provisional/16809ef6ac) zato što je to važan deo ove sesije. Ako postoji dodatni interes za to koju su konkretnu korist zemlje imale od Budimpeštanske konvencije trener može da ukaže polaznicima na relevantan deo u izveštaju.  Budući da je osnovna svrha ove sesije da pruži opšti pregled Budimpeštanske konvencije i da se pozabavi pogrešnim predstavama koje bi polaznici mogli imati u vezi s tim međunarodnopravnim dokumentom i oblašću njegove primene, trener može poželeti da sesiju započne tako što će upitati polaznike šta oni znaju o Budimpeštanskoj konvenciji. To ne samo da će mu omogućiti da izvrši prethodnu procenu, već na osnovu toga moći i na kraju obuke da proceni da li su polaznici naučili nešto novo u vezi sa Budimpeštanskom konvencijom.  Kada bude predstavljao odeljak 4. ovog modula, trener bi trebalo da podstakne delegate da se uključe u diskusiju o mogućim pogrešnim predstavama koje možda i sami imaju o Budimpeštanskoj konvenciji. To će pomoći da sesija zadrži interaktivnost za polaznike a biće korisno i treneru koji će na taj način moći da proceni kojim „mitovima“ treba šire da se pozabavi. | | |
| **Sadržaj lekcije** | | |
| **Broj slajdova** | **Sadržaj** | |
| 1-4.  Obavezni slajdovi | Početni slajdovi predstavljaju uvod u sesiju i obuhvataju dnevni red i svrhu i ciljeve sesije. | |
| 5-12.  Obavezni slajdovi | Ti slajdovi pružaju uvid u oblast primene i domet Budimpeštanske konvencije.  Prvih nekoliko slajdova pokazuju „tri stuba“ Budimpeštanske konvencije (to jest, inkriminisano ponašanje, procesna sredstva i međunarodnu saradnju) što trener treba da pomene i što će detaljno biti obrazloženo na narednim sesijama.  Sledeći set slajdova bavi se pristupom Saveta Evrope i različitih projekata koji su inicirani otkako je 2014. godine počela da radi Kancelarija za programe za borbu protiv visokotehnološkog kriminala (C-PROC). | |
| 13-25.  Važni slajdovi | Ovi slajdovi obuhvataju osnovne elemente ugovora o visokotehnološkom kriminalu. Njihova svrha je da prenesu polaznicima znanje o tome da je Budimpeštanska konvencija jedini globalni ugovor o visokotehnološkom kriminalu koji sadrži sve osnovne elemente ugovora iz te oblasti.  Prvi set slajdova pruža opšti pregled međunarodnog pejzaža, koji obuhvata konvencije UNODC (UNCTOC i UNCAC), Šangajsku organizaciju za saradnju (Sporazum o saradnji u oblasti informacione bezbednosti), Komonvelt (model zakona o kompjuterskom kriminalu i kriminalu vezanom za kompjutere i Program Komonvelta koji se odnosi na uzajamnu pomoć u krivičnim predmetima u sklopu komonveltskog Programa iz Hararea), ITU modele (ICT4PAC/SADC/HIPCAR modele zakona), Afričku uniju (Malabo konvenciju o kibernetskoj bezbednosti i zaštiti podataka o ličnosti) i Arapsku ligu (Konvenciju o borbi protiv delikata u oblasti informacione tehnologije). U slajdovima će osim toga biti istaknuto da li su ti instrumenti sveobuhvatni za potrebu borbe protiv visokotehnološkog kriminala i prikupljanja elektronskih dokaza. Trener treba da prođe kroz animirane grafikone s „pogačama“. Ako je neki odrezak pogače žut, to znači da instrument adekvatno pokriva taj element. Ako se na tom delu pojavi tačkasto crveno, to znači da instrument barem delimično obuhvata taj element. Ako se na slajdu ne pojavi nikakva boja to znači da taj element nije obuhvaćen. Ovde je važno da trener naglasi da svi ti instrumenti mogu uneti dodatnu vrednost i mogu biti komplementarni Budimpeštanskoj konvenciji. | |
| 26-38.  Obavezni slajdovi | Ti slajdovi ističu glavne koristi od Budimpeštanske konvencije. Oni su sačinjeni na osnovu izveštaja T-CY o koristima od Budimpeštanske konvencije i uticaju koji ona ima.  Na prvom slajdu nalazi se kratak video zapis Saveta Evrope u kome se sažimaju ključne koristi i uticaj koji su naznačeni u tom izveštaju.  Na sledećem skupu slajdova opisano je kako je Budimpeštanska konvencija dovela do poboljšanja domaćeg zakonodavstva, produbljivanja domaćih istraga, olakšavanja međunarodne saradnje i kako je dovela do toga da se pojača izgradnja kapaciteta. Ti slajdovi takođe naglašavaju koliki je domet Budimpeštanske konvencije i pružaju informacije o ukupnom broju država koje su Budimpeštansku konvenciju ratifikovale.  Trener će možda poželeti da podstakne diskusiju među polaznicima o tome na koji je način Budimpeštanska konvencija koristila njihovoj zemlji, pa će zato zamoliti polaznike da druge upoznaju sa konkretnim primerima slučajeva u kojima je Budimpeštanska konvencija korišćena u vezi sa visokotehnološkim kriminalom i elektronskim dokazima. | |
| 39-78.  Obavezni slajdovi | Na tim slajdovima identifikuju se ključni „mitovi“ ili pogrešne predstave o Budimpeštanskoj konvenciji i nastoji se da se ti mitovi i te pogrešne predstave rasprše. Slajdovi se bave mitovima po kojima je Budimpeštanska konvencija regionalna i evrocentrična, da je zastarela, da ju je sačinio jedan ograničeni broj zemalja, da ona favorizuje zemlje koje poseduju jaku infrastrukturu, da drugim zemljama pruža mogućnost neograničenog, automatskog pristupa podacima, da obuhvata uzan dijapazon krivičnih dela, kao i da je to dokument koji se odnosi samo na visokotehnološki kriminal. Kada bude predstavljao odeljak 4. ovog modula trener treba da podstakne polaznike da se uključe u diskusiju o pogrešnim predstavama koje možda imaju o Budimpeštanskoj konvenciji, zato što to može pomoći samom treneru i usmeriti ga na koje konkretno pogrešne predstave treba da se usredsredi. | |
| 79-80.  Važni slajdovi | Trener treba zajedno s polaznicima da rekapitulira ciljeve sesije i da im pruži priliku da postave pitanja u vezi sa materijalom koji je obuhvaćen ovim modulom. | |
| **Praktične vežbe**  Za ovu lekciju nisu predviđene nikakve praktične vežbe. | | |
| **Procena/kontrola znanja**  Nije planiran nikakav poseban test znanja ili procena za ovu sesiju. | | |